શ્રાવણ શુક્લ પૂર્ણિમા એટલે કે, 7 ઓગસ્ટ 2017 સોમવારે રક્ષાબંધનના દિવસે ચંદ્ર ગ્રહણનો યોગ બની રહ્યો છે. રક્ષાબંધન પર ચંદ્ર ગ્રહણ અને ભદ્રા યોગ બનવાને કારણે લોકોમાં એ જાણવાની ઉત્સુકતા છે કે, શ્રાવણી ઉપાક્રમ ક્યારે કરવું અને રાખડી ક્યારે બાંધવી? ભદ્રાની સમાપ્તિ અને ચંદ્ર ગ્રહણનું સુતક વચ્ચેના સમયે રક્ષાબંધન કરવાથી શ્રાવણી ઉપાક્રમ અને શ્રવણ પૂજનનું ફળ શુભ રહેશે. આપણા શાસ્ત્રોમાં ગ્રહણ દરમિયાન કેટલાક કામો ન કરવા વિશે કહેવામાં આવ્યું છે. જેમ કે, જેટલો સમય ગ્રહણ હોય ત્યાં સુધી કોઈ પણ વ્યક્તિએ ભોજન ન કરવું જોઈએ. ગર્ભવતી સ્ત્રીઓએ ગ્રહણના સમય દરમિયાન ઘરની બહાર ન નીકળવું જોઈએ. ગ્રહણકાળ દરમિયાન ઊંઘવુ ન જોઈએ. કોઈ પણ પ્રકારના પાપકર્મથી દુર રહેવું જોઈએ. ચંદ્રગ્રહણ 7 થી 8 ઓગસ્ટની મધ્યરાત્રિએ આવી રહ્યું છે. આ ગ્રહણ ભારત ઉપરાંત એશિયાના મોટા ભાગના દેશો અને ઑસ્ટ્રેલિયા, યુરોપ, દક્ષિણ આફ્રિકામાં જેવા દેશોમાં જોવા મળશે.